PRIEDAS

ŽENKLINIMAS IR PAKUOTĖS LAPELIS

A. ŽENKLINIMAS

INFORMACIJA ANT IŠORINĖS PAKUOTĖS

kartoninė dėžutė
1.
VAISTINIO PREPARATO PAVADINIMAS
Cilest 250/35 mikrogramai tabletės

Norgestimatas/etinilestradiolis
2.
VEIKLIOJI MEDŽIAGA IR JOS KIEKIS

Vienoje tabletėje yra 250 mikrogramų norgestimato ir 35 mikrogramai etinilestradiolio.
3.
PAGALBINIŲ MEDŽIAGŲ SĄRAŠAS
Sudėtyje yra laktozės.
4.
FARMACINĖ FORMA IR KIEKIS PAKUOTĖJE
21 tabletė
3x21 tabletė
6x21 tabletė
5.
VARTOJIMO METODAS IR BŪDAS
Vartoti per burną.

Prieš vartojimą perskaitykite pakuotės lapelį.

6.
SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASIEKIAMOJE IR NEPASTEBIMOJE VIETOJE
Laikyti vaikams nepasiekiamoje ir nepastebimoje vietoje.

7.
KITAS SPECIALUS ĮSPĖJIMAS (JEI REIKIA)
8.
TINKAMUMO LAIKAS
Tinka iki: mm/MMMM
9.
SPECIALIOS laikymo sąlygos
Laikyti ne aukštesnėje kaip 25 (C temperatūroje.

10.      specialios atsargumo priemonės DĖL NESUVARTOTO VAISTINIO PREPARATO AR JO ATLIEKŲ TVARKYMO (jei reikia)
11.      LYGIAGRETUS IMPORTUOTOJAS
Lygiagretus importuotojas UAB „Lex ano“ 

12.      LYGIAGRETAUS IMPORTO LEIDIMO NUMERIS 
Lyg.imp.Nr.: LT/L/11/0039/003
Lyg.imp.Nr.: LT/L/11/0039/004
Lyg.imp.Nr.: LT/L/11/0039/005
13.      SERIJOS NUMERIS
Serija:
14.      PARDAVIMO (IŠDAVIMO) tvarka
Receptinis vaistinis preparatas.
15.      vartojimo instrukcijA
16.      INFORMACIJA BRAILIO RAŠTU
cilest
17.      KITA INFORMACIJA

Gamintojas: Janssen Pharmaceutica NV, Turnhoutseweg 30, B-2340 Beerse, Belgija arba McGregor Cory Ltd, Middleton Close, Banbury, Oxfordshire OX16 4RS, Jungtinė Karalystė.
Perpakavo: BĮ UAB “Norfachema”.
Perpak.serija:
2012-09-11
B. PAKUOTĖS LAPELIS

PAKUOTĖS LAPELIS: INFORMACIJA VARTOTOJUI

Cilest 250/35 mikrogramai tabletės
Norgestimatas/etinilestradiolis
Atidžiai perskaitykite visą šį lapelį, prieš pradėdami vartoti vaistą.

-
Neišmeskite šio lapelio, nes vėl gali prireikti jį perskaityti.

-
Jeigu kiltų daugiau klausimų, kreipkitės į gydytoją arba vaistininką.

· Šis vaistas skirtas Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos simptomai yra tokie patys kaip Jūsų).

· Jeigu pasireiškė sunkus šalutinis poveikis arba pastebėjote šiame lapelyje nenurodytą šalutinį poveikį, pasakykite gydytojui arba vaistininkui.

Lapelio turinys

1.
Kas yra Cilest ir kam jis vartojamas

2.
Kas žinotina prieš vartojant Cilest

3.
Kaip vartoti Cilest

4.
Galimas šalutinis poveikis

5.
Kaip laikyti Cilest

6.
Kita informacija

1.
KAS YRA CILEST IR KAM JIS VARTOJAMAS
Cilest yra sudėtinis geriamasis mažos dozės kontraceptikas. Jo vartojama nėštumui išvengti.

Kaip Jūsų organizmas rengiasi nėštumui?

· Jūs galite pastoti per vaisingus metus, tai yra nuo to amžiaus, kai Jums prasideda mėnesinės, iki tol, kol jos pasibaigia (paprastai penktojo gyvenimo dešimtmečio pabaigoje).

· Laikotarpis nuo vienų iki kitų mėnesinių pradžios vadinamas mėnesinių ciklu. Jis trunka apie 28 dienas. Mėnesinių ciklo viduryje iš vienos kiaušidės į kiaušintakį patenka kiaušinėlis (žr. pav.). Tai vadinama ovuliacija. Kiaušinėlis juda kiaušintakiu žemyn į gimdą. 

Toliau kiaušinėlis gali:

	būti apvaisintas vieno spermijaus (pastojama)

	arba
	pasišalinti kartu su gimdos gleivine (mėnesinės)

	Kad kiaušinėlis būtų apvaisintas, jis turi susidurti su spermijumi kiaušintakyje. Per lytinį aktą Jūsų partneris į makštį suleidžia milijonus spermijų, kai kurie iš jų per gimdą keliauja aukštyn į kiaušintakius. Jeigu kiaušinėlis yra kiaušintakyje, vienas spermijus jį apvaisins. Apvaisintas kiaušinėlis judės į gimdą, įsiskverbs į jos gleivinę ir pradės augti iki kūdikio.
	
	Kiaušinėlis, kiaušintakyje nesusidūręs su spermijumi ir neapvaisintas, pasišalins kartu su gimdos gleivine mėnesinių ciklo pabaigoje, ir Jums prasidės mėnesinės.


Svarbu žinoti, kad:

· išsilaisvinęs kiaušinėlis gali gyventi iki 2 dienų;

· spermijus moters organizme gali būti gyvybingas 5 dienas; taigi, jeigu nevartojote kontraceptinių priemonių per lytinį aktą, kuris vyko 5 dienas prieš ovuliaciją ar kelias dienas po jos, galite pastoti.

Kaip veikia Jūsų natūralūs hormonai?

Kiaušidės gamina du hormonus, kurie kontroliuoja mėnesinių ciklą. Jie vadinami estrogenu ir progesteronu.

Per pirmąją mėnesinių ciklo dalį (prieš ovuliaciją) Jūsų organizmas pats save rengia nėštumui: gaminama daugiau estrogeno, nes jo veikiama gimdos gleivinė storėja, kad apvaisintas kiaušinėlis galėtų joje augti.

Per antrąją ciklo dalį gaminama daugiau progesterono. Jis neleidžia gimdos gleivinei vešėti.

Jei kiaušinėlis neapvaisinamas, abiejų hormonų mažėja, ir gimdos gleivinė suyra. Gleivinė ir neapvaisintas kiaušinėlis pasišalina su mėnesinių kraujavimu.

Jei kiaušinėlis apvaisinamas, abu hormonai toliau gaminasi per visą nėštumo laikotarpį. Kai šių hormonų daug, kitas kiaušinėlis negali atsipalaiduoti iš kiaušidžių, ir apsaugoma nuo kito pastojimo nėštumo laikotarpiu.

Tabletės, tokios kaip Cilest, saugo Jus nuo nėštumo, nes jų sudėtyje yra du sintetiniai hormonai, panašūs į gaminamus organizmo. Jei vartojate Cilest, iš Jūsų kiaušidžių neišsiskirs kiaušinėlis, kurį galėtų apvaisinti spermijus. Šios tabletės taip pat tirština makšties sekretą, todėl sperma negali patekti į gimdą, be to, taip pakeičia gimdos gleivinę, kad kiaušinėlis negali ten augti.

Ar tabletės yra efektyvios?

Tinkamai vartojamos tabletės yra labai efektyvus kontracepcijos būdas. Taigi Jūs privalote tabletes vartoti taip, kaip nurodyta šiame informacijos lapelyje (žr. “Kaip vartoti Cilest”).

Reikia prisiminti, kad joks kontracepcijos būdas, net ir tabletės, neapsaugo nuo nėštumo 100%. 

Kaip Cilest tabletės veikia?

· Jos neleidžia kiaušinėliui išsiskirti iš moters kiaušidžių.

· Jos tirština makšties sekretą, ir sperma negali patekti į gimdą.

· Jos pakeičia gimdos gleivinę, ir kiaušinėlis negali ten augti.

2.
KAS ŽINOTINA PRIEŠ VARTOJANT CILEST
Cilest vartoti negalima:
· 
jeigu yra alergija (padidėjęs jautrumas) veikliajai arba bet kuriai pagalbinei Cilest medžiagai.

· jei manote, kad galite būti nėščia;

· jei turite ar kada nors turėjote šių problemų:

· kraujotakos, pvz., flebitą ar kraujo krešulių,

· migreną su židinine aura,

· sunkią kepenų ligą,

· hepatitą ar geltą;

· nėštumo laikotarpiu ar vartojant kontraceptinių tablečių pasireiškė gelta;

· yra viena iš žemiau nurodytų būklių:

· smegenų kraujagyslių ar vainikinių arterijų liga;,

· komplikuota širdies vožtuvų liga;,

· diabetas su kraujagyslių pažeidimu;

· kepenų ląstelių navikas;

· nuolat labai padidėjęs kraujospūdis (sistolinis kraujo spaudimas ( 160 mm Hg arba diastolinis kraujo spaudimas ( 100 mm Hg);

· yra ar kada nors buvo navikų:

· krūties,

· gimdos,

· kiaušidžių;

· yra kitų ginekologinių problemų, pvz.:

· neįprasti ar nereguliarūs kraujavimai, apie kuriuos nežino Jūsų gydytojas.

Jei abejojate dėl aukščiau nurodytų būklių, klauskite gydytojo. Jis atsižvelgs į Jūsų anamnezę ir nuspręs, ar galima vartoti Cilest.

Specialių atsargumo priemonių reikia

Jums gali būti dabar ar buvo anksčiau tam tikrų būklių, kai galite vartoti Cilest, bet gydytojas Jus turi tirti dažniau. Jei Jums yra bent viena iš žemiau nurodytų būklių ar jos pasireiškia vartojant Cilest, pasakykite gydytojui – jis nuspręs, ar galite toliau vartoti šias tabletes.

Tai yra:

· sunki venų varikozė;

· ilgai gulite lovoje;

· sutrikęs kraujo krešėjimas;

· rūkymas;

· nuolat padidėjęs kraujospūdis (sistolinis kraujo spaudimas ( 140 mm Hg arba diastolinis kraujo spaudimas ( 90 mm Hg);

· padidėjęs cholesterolio ar lipidų (riebalų) kiekis kraujyje;

· širdies ar inkstų ligos arba diabetas;

· nutukimas;

· epilepsija;

· migrena;

· tulžies akmenys;

· fibroma, endometriozė;

· sunki depresija;

· kepenų pažeidimai;

· pjautuvo pavidalo ląstelių mažakraujystė;

· numatoma chirurginė operacija.

Svarbu pasakyti gydytojui apie bet kokią šią būklę. Vėlgi, jei kuo nors abejojate, klauskite gydytojo.

Ypatingieji įspėjimai

· Cilest negalima vartoti žindyvėms, nes gali sumažėti pieno.

· Aptarkite su gydytoju visas esamas ar buvusias sveikatos problemas. Gydytojas išmatuos Jūsų kraujospūdį ir nuspręs, ar, prieš pradedant vartoti šį vaistą, Jums nereikia atlikti daugiau tyrimų. Pradėjus vartoti vaistą, Jums reguliariai tikrins kraujospūdį. 

· Cigarečių rūkymas didina geriamųjų kontraceptikų sukeliamų sunkių nepageidaujamų reiškinių, pvz.: širdies ir kraujagyslių sutrikimų, kraujo krešulių (trombozės), riziką. 

· Jei esate vyresnė kaip 35 metų, primygtinai rekomenduojama mesti rūkyti.

· Pasakykite gydytojui, jei, prieš pradedant vartoti vaistą, Jūsų mėnesinės buvo nereguliarios.

· Cilest negalima vartoti 4-6 savaites prieš chirurginę operaciją ir iki 2 savaičių po jos, kol tapsite visiškai judri. Tai tinka visoms situacijoms, kai esate priversta ilgai gulėti ar imobilizuota tam tikram laikui. 

· Kai kurioms Cilest vartojančioms moterims gali atsirasti tamsesnių odos dėmių. Šis reiškinys daugiau tikėtinas, jeigu tokių dėmių Jums buvo ankstesniojo nėštumo laikotarpiu. Jei atsirado tokių dėmių, venkite kaitintis saulėje. Šios dėmės gali neišnykti net ir nustojus vartoti vaistą. 
· Cilest gali veikti kai kurių kraujo ir šlapimo tyrimų rezultatus – jei Jums atlieka šiuos tyrimus, pasakykite gydytojui ar slaugytojai, kad vartojate Cilest.
Kada Cilest nedelsiant reikia nustoti vartoti

Privalote nedelsdama nustoti vartoti Cilest ir kreiptis į gydytoją, jei:

· pasireiškė bet koks kraujo krešulio požymis:

· stiprus vienos ar abiejų blauzdų skausmas, padidėjęs jautrumas ar patinimas,

· netikėtas krūtinės skausmas, dusulys ar atsikosėjimas krauju,

· netikėtas sąstingis, dilgčiojimas, stiprus galvos skausmas, svaigimas, alpimas, priepuolis, sutrikę rega ar kalba,

· netikėtas pilvo skausmas.

· pageltote;

· bus atliekama chirurginė operacija;

· ilgai teks gulėti lovoje ar būti nejudriai;

· padidėjo kraujospūdis, cholesterolio ar lipidų koncentracija kraujyje;

· atsirado širdies ar inkstų sutrikimų ar paūmėjo buvę sutrikimai;

· prasidėjo epilepsijos traukuliai ar paūmėjo buvusi epilepsija;

· prasidėjo migrena ar paūmėjo buvusi;

· prasidėjo sunki depresija ar paūmėjo buvusi;

· atsirado fibroma ar endometriozė ar paūmėjo buvusios;

· atsirado tulžies akmenų;

· sutriko kraujo krešėjimas ar pablogėjo esančios krešėjimo problemos;

· žinote ar įtariate, kad galite būti nėščia, nes kontraceptinės tabletės gali veikti normalią vaiko raidą ankstyvuoju nėštumo laikotarpiu ir labai retai padidinti apsigimimų riziką.

Kitų vaistų vartojimas

Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui. Kai kurie vaistai gali slopinti Cilest poveikį, ir Jūs galite pastoti. 

Tai yra:

· epilepsijai (traukuliams) gydyti vartojami vaistai, pvz., lamotriginas;

· antibiotikai ir kai kurie vaistai nuo grybelinių ligų, pvz., grizeofulvinas;

· vidurius paleidžiantys vaistai ir aktyvinta anglis;

· barbitūratai;

· bozentanas.

Cilest galima vartoti su antibiotikais, vartojamais paprastiesiems spuogams gydyti, tačiau pasitarkite su gydytoju.

Jei vartojate insuliną ar kitus vaistus nuo diabeto, Jums gali tekti keisti jų dozę.

Kartu su šiuo vaistu negalima vartoti vaistingojo augalo jonažolės. Jei Jūs jau vartojate jonažolės preparatą, nustokite jį vartoti ir apsilankiusi kitą kartą pas gydytoją apie tai jam pasakykite.
Nėštumas ir žindymo laikotarpis

Šių tablečių nevartokite, jei manote, kad galite būti nėščia. Cilest negalima vartoti žindyvėms, nes gali sumažėti pieno.
Svarbi informacija apie kai kurias pagalbines Cilest medžiagas

Cilest tablečių sudėtyje yra laktozės. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. 

3.
KAIP VARTOTI CILEST
Tinkamai vartojamos šios tabletės yra labai efektyvi kontraceptinė priemonė. Cilest visada vartokite tiksliai, kaip nurodė gydytojas. Jeigu abejojate, kreipkitės į gydytoją arba vaistininką.
Kada pradėti

· Geriausiai Cilest pradėti vartoti pirmąją mėnesinių dieną – jei taip darysite, nereikės papildomos kontracepcijos.

· Jei mėnesinės jau prasidėjusios, Cilest pradėkite vartoti 5-ąją dieną (skaičiuojant 5-ąją mėnesinių dieną kaip 1-ąją), neatsižvelgdama į tai, ar kraujavimas baigėsi ar dar nesibaigė. Šiuo atveju per pirmąsias 7 tablečių vartojimo dienas reikia vartoti papildomas kontracepcijos priemones (pvz., prezervatyvus).

· Jei mėnesinės prasidėjo daugiau kaip prieš 5 dienas, nepradėkite vartoti Cilest iki kitų mėnesinių pirmosios dienos. Iki tol vartokite kitas kontracepcijos priemones. 

Kaip gerti Cilest

· Cilest išleidžiamas pakuotėje, kurioje nurodytos savaitės dienos. Gerkite tą tabletę, kuri pažymėta atitinkama savaitės diena.

· Kiekvieną dieną gerkite tos dienos tabletę tol, kol išgersite 21 pakuotės tabletę. Geriausiai tabletes gerti tuo pačiu metu – daugumai moterų lengviausiai atsiminti, kad reikia išgerti tabletę, kai jos tai daro vakare prieš miegą. 

· Išgėrusi 21 tabletę, esančią pakuotėje, po paskutiniosios darykite 7 dienų pertrauką, paskui pradėkite vartoti tabletes iš kitos pakuotės.

· Per šį 7 dienų laikotarpį kelias dienas Jūs kraujuosite, panašiai kaip per mėnesines.

· Naujos Cilest pakuotės tabletes pradėkite gerti tiksliai po 7 dienų pertraukos. Kiekvieną naują Cilest pakuotę pradėkite vartoti tą pačią savaitės dieną kaip ir ankstesniąją, taip bus lengviau prisiminti, kada reikia vėl pradėti vartoti.

· Naujos pakuotės ir kitų pakuočių tabletes pradėkite vartoti taip, kaip nurodyta aukščiau.

· Jei vartosite Cilest taip kaip nurodyta aukščiau, papildomų kontraceptinių priemonių nereikės.

Pastaba. Retkarčiais gydytojas gali Jums nurodyti pradėti vartoti kitos pakuotės tabletes be 7 dienų pertraukos.

· Jei per bet kurią pertrauką tarp tablečių vartojimo nepradėjote kraujuoti ir nėra jokių kitų priežasčių, dėl kurių Cilest galėtų neveikti (pvz., nevartojote papildomos kontracepcijos, žr. toliau), pastojimo tikimybė maža. Pradėkite vartoti kitą Cilest pakuotę, net jei nebuvo mėnesinių. Jei ir po šios pakuotės tablečių vartojimo vėl nekraujavote, kreipkitės į gydytoją. Prieš nurodydamas, ar toliau vartoti Cilest, gydytojas patikrins, ar nesate nėščia.

· Jei per pertrauką tarp tablečių vartojimo nepradėjote kraujuoti, ir yra priežasčių, dėl kurių Cilest gali neveikti, pvz., reikėjo papildomos kontracepcijos (žr. toliau), kreipkitės į gydytoją. Prieš nurodydamas, ar vėl pradėti vartoti Cilest, gydytojas patikrins, ar nesate nėščia.

Po gimdymo

· Jei nežindote, gimdėte natūraliai be komplikacijų ir esate visiškai judri, praėjus 21 dienai po gimdymo galite pradėti vartoti Cilest.

· Jei prieš pradėdama vartoti Cilest ar prieš pirmąsias mėnesines lytiškai santykiavote, palaukite, kol prasidės mėnesinės ir pradėkite gerti Cilest pirmąją mėnesinių dieną. Taip daroma todėl, kad po gimdymo galite labai greitai pastoti, todėl, prieš pradėdama vartoti Cilest, įsitikinkite, kad nesate nėščia.

· Jei Cilest pradėjote vartoti vėliau kaip praėjus 21 dienai po gimdymo, lytiškai nesantykiavote ar nebuvo mėnesinių, pirmąsias 7 vaisto vartojimo dienas reikia papildomos kontracepcijos. 

· Jei žindote, nevartokite Cilest ar bet kokio kito sudėtinio geriamojo kontraceptiko, nes jis gali turėti įtakos Jūsų pienui. Jūs galite vartoti tabletes, kuriose yra tik progestageno - pasitarkite su gydytoju. 

Po persileidimo ar aborto

· Cilest galite pradėti vartoti pirmąją dieną po persileidimo ar aborto. Jei pradėsite vartoti pirmąją dieną, papildomos kontracepcijos nereikės. Klauskite gydytojo apie kitas kontraceptines priemones, jei Cilest pradedate vartoti vėliau.

Keičiant kitas kontraceptines tabletes

Kitas 21 dienos tabletes

· Baikite Jūsų vartojamų tablečių pakuotę. Cilest pradėkite gerti iš karto kitą dieną. Tarp tablečių vartojimo nedarykite pertraukos ir nelaukite mėnesinių pradžios.

· Vartojant tabletes, Jums gali būti negausios mėnesinės arba jų gali nebūti tol, kol nebaigsite pirmosios Cilest pakuotės.

Kasdien vartojamas tabletes (“KD” pakuotė)

· Baikite vartoti pirmąsias 21 KD ar 28 dienų pakuotės tabletes. Kitą dieną išgerkite pirmąją Cilest tabletę. Tarp tablečių vartojimo nedarykite pertraukos ir nelaukite mėnesinių pradžios. Vartojant tabletes, Jums gali būti negausios mėnesinės arba jų gali nebūti tol, kol nebaigsite pirmosios Cilest pakuotės.

· Saugiai išmeskite likusias 7 senosios 28 dienų pakuotės tabletes.

Mini tabletes (tik progestageno turinčios tabletės)

· Cilest pradėkite vartoti pirmąją mėnesinių dieną, net jei tą dieną išgėrėte mini tabletę.

· Saugiai išmeskite likusias mini tabletes. Papildomos kontracepcijos nereikia.

· Jei Jums nėra mėnesinių, Cilest pradėkite vartoti, baigę mini tablečių pakuotę.

· Pirmąsias 7 Cilest vartojimo dienas vartoti papildomą kontracepciją nebūtina.

Mėnesinėms praleisti 

· Pradėkite vartoti naujos pakuotės Cilest tabletes iš karto kitą dieną, baigusios ankstesnės pakuotės tabletes, t.y. nedarykite 7 dienų pertraukos tarp pakuočių. Tabletes gerkite įprastai.
· Vartojant antrosios pakuotės tabletes, gali būti tepimas ar nestiprus kraujavimas. Nesijaudinkite, tai neveikia kontracepcijos. Kitos pakuotės tabletes pradėkite vartoti po įprastinės 7 dienų pertraukos, net jei toliau tepa ar kraujuoja.
Pavartojus per didelę Cilest dozę

Jei išgėrėte daug Cilest tablečių, kreipkitės į gydytoją. Perdozavus Cilest, nestebėta sunkių sutrikimų.
Pamiršus pavartoti Cilest

Kodėl tabletės gali neveikti?

Pamiršote išgerti tabletę

Jei pamiršote išgerti tabletę, prisiminkite, kada tiksliai turėjote išgerti pamirštą tabletę ir darykite taip, kaip aprašyta skyrelyje “Nurodymai neišgėrus tabletės”.

Sutrikus virškinimui – pradėjus vemti ar viduriuoti

· Jei simptomai neišnyksta po 12 val. nuo tablečių vartojimo, išgerkite papildomą tabletę iš atsarginės Cilest pakuotės ir kitą dieną vartokite įprastai.

· Jei sutrikimas trunka ilgiau kaip 12 val., vartokite papildomas kontracepcijos priemones tol, kol sergate ir dar 7 dienas. 

· Likusias tabletes vartokite įprastai.

· Jei vemiate ar viduriuojate per 7 paskutiniąsias vaisto vartojimo dienas, naujos pakuotės tabletes pradėkite vartoti be pertraukos. Jei, baigusios šią pakuotę, nekraujuojate, prieš pradėdamos naują pakuotę, kreipkitės į gydytoją. 

Nurodymai neišgėrus tabletės

Ką daryti, jei praleidote ar pamiršote išgerti tabletę

Kada turėjote išgerti pamirštą tabletę?

	Mažiau kaip prieš 12 val.:
	Daugiau kaip prieš 12 val.:

	Nesijaudinkite;
pamirštą išgerti tabletę išgerkite dabar;
likusias tabletes vartokite įprastai;
tai viskas.
	paskutiniąją pamirštą išgerti tabletę išgerkite dabar;
kitas pamirštas tabletes išmeskite;
likusias tabletes vartokite įprastai;
kitas 7 dienas vartokite papildomas kontraceptines priemones;
žr. 2.


Kiek tablečių liko Jūsų pakuotėje?

	7 ar daugiau tablečių:
	Mažiau kaip 7 tabletės:

	kitas 7 dienas vartokite papildomas kontracepcijos priemones;
baigusios pakuotę, prieš pradėdamos kitą, darykite 7 dienų pertrauką.
	kitas 7 dienas vartokite papildomą kontracepciją;
nedarykite pertraukos prieš kitą pakuotę, t.y. iš naujos pakuotės Cilest vartokite kitą dieną, baigusios senąją pakuotę; jei, baigus šią naują pakuotę, nepradeda kraujuoti, prieš pradėdamos kitą pakuotę, pasitarkite su gydytoju;
tuo metu vartokite kitas kontracepcijos priemones.


Papildoma kontracepcija: 7 dienų taisyklė

Svarbu vartoti papildomas kontracepcijos priemones, kai yra šios situacijos:

· Daugiau kaip 12 val. praleidote ar pamiršote išgerti tabletę.

· Vemiate ar viduriuojate ilgiau kaip 12 val.

· Vartojate kurį nors vaistą, nurodytą skyrelyje “Ar vartojate kitus vaistus?”, pvz., antibiotikus.

Jūs ir toliau kasdien privalote vartoti Cilest, bet 7 dienas po bet kurios situacijos kartu vartokite papildomas kontracepcijos priemones.

Jei, ištikus anksčiau nurodytoms situacijoms, Cilest pakuotėje liko mažiau kaip 7 tabletės, kitos pakuotės tabletes pradėkite vartoti iš karto baigusios šią pakuotę, be 7 dienų pertraukos. Jei, išgėrus šios naujos pakuotės tabletes, nepradeda kraujuoti, prieš pradėdamos naują pakuotę, pasitarkite su gydytoju.

Papildoma kontracepcija

Jūs galite vartoti:

· prezervatyvus;

· gaubtelį ar diafragmą su spermicidu;

· kontraceptinę kempinę.

Jei vartojate vieną iš šių priemonių, tiksliai laikykitės nurodymų.
Nustojus vartoti Cilest 
Ką daryti, jei nusprendėte turėti kūdikį?

Mėnesinės, kurios būna per savaitę, kai nevartojate tablečių, yra netikros. Svarbu, kad prieš pastojant Jums būtų tikrosios mėnesinės, kad gydytojas žinotų, kada gims Jūsų kūdikis. Taigi, norėdamos pastoti ir nustojusios vartoti Cilest, vartokite kitas kontraceptines priemones, kol prasidės tikrosios mėnesinės.
4.
galimAS ŠALUTINIS poveikiS

Cilest, kaip ir kiti vaistai, gali sukelti šalutinį poveikį, nors jis pasireiškia ne visiems žmonėms.
Vartojant Cilest, buvo pranešta apie toliau išvardytą šalutinį poveikį.

Labai dažnas (gali pasireikšti dažniau kaip 1 iš 10 vaistą vartojančių moterų)

Galvos skausmas, pykinimas, vėmimas, viduriavimas, kraujavimas iš makšties tarp mėnesinių, skausmingos mėnesinės, nenormalus nutraukimo kraujavimas (pvz., per anksti prasidėjusios mėnesinės).

Dažnas (gali pasireikšti dažniau kaip 1 iš 100 vaistą vartojančių moterų)
Šlapimo takų infekcija, makšties infekcija, alerginė reakcija, patinimas dėl pernelyg daug Jūsų kūne susilaikančio vandens (vandens susilaikymas), nuotaikos sutrikimai, tokie kaip depresija, nuotaikos pokytis, negalėjimas miegoti, nervingumas, migrena, apsvaigimas, pilvo skausmas, pilvo pūtimas, vidurių užkietėjimas, dujų išėjimas, spuogai, išbėrimas, raumenų mėšlungis, galūnės skausmas, nugaros skausmas, vienų arba daugiau mėnesinių nebuvimas, išskyros iš makšties, krūties skausmas, krūtinės skausmas, patinimas, nuovargio ar silpnumo jutimas, kūno svorio padidėjimas.

Nedažnas (gali pasireikšti dažniau kaip 1 iš 1 000 vaistą vartojančių moterų)
Nenormalus tepinėlis iš gimdos kaklelio, kūno svorio didėjimas arba mažėjimas, padidėjęs arba sumažėjęs apetitas, nerimas, lytinio potraukio pokyčiai, alpimas; odos deginimo, tirpulio ar dilgčiojimo jutimas; Jūsų regėjimo sutrikimai, sausos akys, širdies mušimas; kraujo krešuliai plaučio, kojų ar kitų kūno dalių venose; aukštas kraujospūdis arba kraujospūdžio padidėjimas, kraujo samplūdžiai į veidą, dusulys, plaukų netekimas, pernelyg didelis plaukuotumas, niežulys kartu su ar be dilgėlinės, odos paraudimas, odos spalvos pokytis, raumenų skausmas, išskyros iš krūties, krūties padidėjimas, kiaušidės cista, makšties ir šalia esančios odos sausmė, kūno svorio sumažėjimas.

Retas (gali pasireikšti rečiau kaip 1 iš 10 000 vaistą vartojančių moterų)
Skysčio pripildytas gumbas krūtyje, apetito sutrikimai, lytinio potraukio išnykimas, svaigimo jutimas tarsi greitai sukantis, dažnas širdies plakimas, kasos uždegimas, kepenų uždegimas, pernelyg didelis prakaitavimas, padidėjęs jautrumas saulės šviesai, išskyros iš makšties.

Dažnis nežinomas.

Krūties vėžys, nepiktybinis (gerybinis) kepenų auglys, nepiktybinis (gerybinis) gumbas Jūsų krūtyje, nenormalūs krūties audinio pokyčiai, nenormali riebiųjų medžiagų (pvz., cholesterolio) koncentracija kraujyje, ūminis smegenų kraujotakos sutrikimas; intensyvūs nevalingi rankų, kojų, galvos ir kūno raumenų susitraukimai; kraujo krešulys akies kraujagyslėje, kontaktinių lęšių nešiojimo problemos, širdies priepuolis, kraujo krešulys Jūsų kojose, kraujo krešulys Jūsų plaučiuose; veido, liežuvio ar gerklės patinimas, dėl kurio gali pasunkėti rijimas ar kvėpavimas, ir kuris gali pasireikšti kartu su išbėrimu; skausmingi raudoni guzai rankose ar kojose, prakaitavimas naktimis, sumažėjusi pieno gamyba krūtyse.

Jeigu pasireiškė sunkus šalutinis poveikis arba pastebėjote šiame lapelyje nenurodytą šalutinį poveikį, pasakykite gydytojui arba vaistininkui. 
5.
KAIP LAIKYTI CILEST
Laikyti ne aukštesnėje kaip 25 (C temperatūroje.
Laikyti vaikams nepasiekiamoje ir nepastebimoje vietoje.

Ant dėžutės ar lizdinės plokštelės nurodytam tinkamumo laikui pasibaigus, šio vaisto vartoti negalima. Esant pažeistai pakuotei ar pasikeitus tablečių spalvai, Cilest vartoti negalima.

Vaistų negalima išpilti į kanalizaciją arba išmesti su buitinėmis atliekomis. Kaip tvarkyti nereikalingus vaistus, klauskite vaistininko. Šios priemonės padės apsaugoti aplinką
6.
KITA INFORMACIJA

Cilest sudėtis

· Veikliosios medžiagos yra norgestimatas ir etinilestradiolis. Vienoje tabletėje yra 250 mikrogramų norgestimato ir 35 mikrogramai etinilestradiolio.
· Pagalbinės medžiagos yra bevandenė laktozė, magnio stearatas, kukurūzų krakmolas ir indigokarminas (E132). 
Cilest išvaizda ir kiekis pakuotėje

Cilest tabletės yra žydros, apvalios, iš abiejų pusių pažymėtos “C 250”. Vaistas išleidžiamas dėžutėmis, kuriose yra 1, 3 arba 6 lizdinės plokštelės su 21  tablete.

Ant lizdinės plokštelės pateiktų santrumpų paaiškinimai:

Mon –   Pirmadienis
Fri –  Penktadienis

Tue  -    Antradienis
Sat-   Šeštadienis

Wed -  Trečiadienis
Sun - Sekmadienis

Thur -  Ketvirtadienis

Gamintojas

Janssen Pharmaceutica N.V., 

Turnhoutseweg 30, B-2340 Beerse, 

Belgija
arba

McGregor Cory Ltd, 

Middleton Close, Banbury, Oxfordshire OX16 4RS, 

Jungtinė Karalystė

Lygiagretus importuotojas

UAB „Lex ano“

Naugarduko g. 3, Vilnius LT-03231,

Lietuva

Perpakavo 

BĮ UAB “Norfachema”

Vytauto g. 6, Jonava

Lietuva

Rinkodaros teisės turėtojas eksportuojančioje valstybėje yra Janssen-Cilag Ltd., 50 - 100 Holmers Farm Way, High Wycombe, Bukinghamshire HP12 4EG, Jungtinė Karalystė.

Šis pakuotės lapelis paskutinį kartą patvirtintas 2012-09-11
Naujausia pakuotės lapelio redakcija pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos (VVKT) interneto svetainėje http://www.vvkt.lt/.
Kiaušidės


Kiaušintakiai


Gimda


Makštis

